Kien f'Awwissu ta' 18-il sena ilu (2003) li, fuq inizjattiva ippilotata mill-Ministeru għal Għawdex, twaqqfet l-Assoċjazzjoni tal-Għaqdiet mħux Governattivi Għawdxin (Gozo NGOs Association). Kien żmien meta l-istituzzjonijet kollha ta' Malta kienu qegħdin attivament jiġu ippreparati biex jilqgħu għall-isfidi li s-sħubija ta' Malta fl-Unjoni Ewropea kienet ser iġġib magħha. Sħubija li kienet wara l-bieb. U kien f'dan l-isfond li twaqqfet l-Assoċjazzjoni tal-Għaqdiet mhux Governattivi Għawdxin. U għalhekk kien involut il-Ministeru għal Għawdex. Kien obbligu ta' kull Ministeru li jara li l-settur li kien jaqa' taħtu jiġi ippreparat b'mod li jkun jista' jilqa' għall-isfidi li sħubija fl-UE kienet ser iġġib magħha kif ukoll biex l-istess settur ikun attrezzat biex jista' jagħmel użu tajjeb mill-opportunitajiet kbar li l-istess sħubija kienet ser iġġib magħha. Dan il-proċess ta' preparazzjoni tad-diversi setturi tas-soċjetà Għawdxija kien ilu li beda. Fost passi oħra li l-Ministeru għal Għawdex kien ħa kienu li xpruna l-ħidma meħtieġa biex jitwaqqfu il-Kamra tan-Negozju Għawdxija, il-Gozo Business Chamber (GBC) kif ukoll l-Assoċjazzjoni tat-Turizmu Għawdxija, il-Gozo Tourism Association (GTA). U dan biex is-settur privat (is-settur tan-negozju) jkollu għad-dispożizzjoni tiegħu strutturi rapreżentattivi u adegwati biex is-settur hekk imsejjaħ, tal-profit making, jkun ippreparat. Kien għalhekk il-waqt li dak l-hekk imsejjaħ it-tielet settur - is-settur tal-volontarjat, is-settur tal-hekk imsejħa is-soċjetà ċivili, is-settur tal-komunità, is-settur li ma jagħmilx qligħ mill-ħidma tiegħu (non-profit making) - jiġi wkoll imħejji u ippreparat. Kien f'dan l-isfond ta' entużjazmu u ħeġġa meta l-poplu Malti kien animat b'vizjoni ta' pajjiz aħjar u żminijiet sbieħ li grupp ta' Għawdxin immexxjin min persuni fosthom Antoine Vassallo, Rev. George Borg u tant oħrajn - bl-għajnuna ta' uffiċċjali tal-Ministeru għal Għawdex - inbeda proċess li wassal għat-twaqqif tal-Assoċjazzjoni Għaqdiet Mhux Governattivi Għawdxin. Għalkemm il-proċess biex titwaqqaf l-Assoċjazzjoni kien tlesta, il-Ministeru għal Għawdex ma ħasilx idejh mill-Assoċjazzjoni. Il-Ministeru għal Għawdex, dakinhar immexxi mill-Ministru Giovanna Debono, ma' ħasilx idejh mill-isfidi li kellhom jiġu iffaċjati mill-Assoċjazzjoni. Bħal ma jagħmel, missier responsabbli, jew forsi aħjar bidwi, il-Ministeru ried jassigura li dak li tħawwel b'tant għaraq ta' voluntiera u uffiċċjali fi ħdan il-Ministeru issa jiġi protett u msoqqi biex ix-xitla tikber, tixxettel, tissaħħaħ u tagħti il-frott tagħha. U biex dan tixtil jiġi assigurat il-Ministeru għal Għawdex poġġa għad-dispożizzjoni tal-Assoċjazzjoni, s-servizzi kollha li kien joffri l-Uffiċċju tal-Għaqdiet Mhux Governattivi Għawdxin (Gozo NGO Centre). Kien pass importanti mhux fuq livell reġjonali biss. Kien stat ta' fatt ta' portata nazzjonali. Kien esperiment li tant irnexxa u serva fit-tul tant li fl-elezzjoni tal-2013, il-Partit Laburista, fil-programm elettorali tiegħu 'Malta Tagħna Ilkoll' ippropona li dan l-esperiment jiġi ippropogat ukoll f'Malta, biex hekk l-għaqdiet tal-volontarjat ikollhom spazju u servizzi minn fejn jkunu jistgħu joperaw u jwettqu l-ħidma tant importanti tagħhom. Issa, li għaddew 18-il sena mit-twaqqif tal-Assocjazzjoni, u iktar minn 20 sena mill-ftuħ tal-NGO Centre, fix-Xewkija hemm bżonn kbir u urġenti li s-servizzi f'dan iċ-ċentru jiġu mtejba u anke jizdiedu fejn bżonn servizzi ġodda biex ilaħħqu ma' esiġenzi ġodda. U kien b'dan il-ħsieb li l-Assoċjazzjoni tal-Għaqdiet mhux Governattivi Għawdxin ipproponiet, iktar minn sena ilu, il-bżonn li jitwaqqaf one stop shop (VO Hub) f'Għawdex li minnu jkunu jistgħu jiġu offruti is-servizzi kollha li għandhom bżonn l-għaqdiet li huma involuti fis-settur tal-volontarjat f'Għawdex. B'hekk dawk, li barra huma voluntiera, għandhom ukoll ir-rwol ta' uffiċċjali jiffrankaw il-ħin u l-bżonn li joqgħodu jterqu min uffiċċju għall-ieħor. B'hekk f'post wieħed f'Għawdex jkun hemm offrut is-sevizzi tal-uffiċċji: tal-Kummissarju tal-Volontarjat (OCVO); tal-Kunsill Malti għas-Settur tal-Volontarjat (MCVS); tar-Reġistratur tal-Beneficial Owners kif ukoll dak tar-Reġistratur tal-Persuni Legali. Sevizzi tant importanti u meħtieġa f'dawn iż-żminijiet ta' ħidma sfiqa biex Malta titneħħa mill-lista l-griża tal-FATF. Għaliex ma għandniex nagħmlu dak kollu possibbli biex nħaffu l-piz ta' persuni li wara kollox qed jagħtu ħinhom f'xogħol volontarju u bla ħlas f'favur is-soċjetà?